รัฐบาลไทย-ข่าวทำเนียบรัฐบาล-พิธีพระราชทานปริญญาบัตร สถาบันอาชีวศึกษา ครั้งที่ 2
วันจันทร์ที่ 20 สิงหาคม 2561
พิธีพระราชทานปริญญาบัตร สถาบันอาชีวศึกษา ครั้งที่ 2
สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินในพิธีพระราชทานปริญญาบัตรแก่ผู้สําเร็จการศึกษาระดับปริญญาตรี จากสถาบันอาชีวศึกษา 23 แห่ง ครั้งที่ 2 ประจําปีการศึกษา 2560 จํานวน 3,229 คน
สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินในพิธีพระราชทานปริญญาบัตรแก่ผู้สําเร็จการศึกษาระดับปริญญาตรี จากสถาบันอาชีวศึกษา 23 แห่ง ครั้งที่ 2 ประจําปีการศึกษา 2560 จํานวน 3,229 คน เมื่อวันพฤหัสบดีที่ 16 สิงหาคม 2561 ณ อาคารเฉลิมพระเกียรติในโอกาสฉลองพระชนมายุ 5 รอบ 2 เมษายน 2558 วิทยาลัยการอาชีวศึกษาปทุมธานี
ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการกราบบังคมทูลรายงาน ดังนี้
"ขอพระราชทานกราบบังคมทูลทราบฝ่าละอองพระบาท ข้าพระพุทธเจ้า นายอุดม คชินทร รัฐมนตรีช่วยว่าการกระทรวงศึกษาธิการ สํานึกในพระมหากรุณาธิคุณ ในสมเด็จพระเจ้าอยู่หัว ที่ทรงพระกรุณาโปรดเกล้าโปรดกระหม่อมให้ใต้ฝ่าละอองพระบาท เสด็จพระราชดําเนินมาพระราชทานปริญญาบัตรแก่ผู้สําเร็จการศึกษา จากสถาบันอาชีวศึกษา ครั้งที่ 2 ประจําปีการศึกษา 2560 ในวันนี้ นับเป็นพระมหากรุณาธิคุณ ล้นเกล้าล้นกระหม่อมแก่ผู้บริหารสํานักงานคณะกรรมการการอาชีวศึกษา คณะกรรมการสภาสถาบันอาชีวศึกษา ผู้บริหารสถาบันอาชีวศึกษา คณาจารย์ ข้าราชการ พนักงาน บัณฑิต นักศึกษา และผู้เข้าร่วมพิธีโดยทั่วกัน
บัดนี้ ข้าพระพุทธเจ้าขอพระราชทานพระราชานุญาต เบิกเลขาธิการคณะกรรมการการอาชีวศึกษา เพื่อกราบบังคมทูลรายงานกิจการของสถาบันการอาชีวศึกษาและผู้สําเร็จการศึกษา ตลอดจนเบิกคณาจารย์สาขาวิชาต่าง ๆ กราบบังคมทูลเบิกผู้สําเร็จการศึกษา เข้ารับพระราชทานปริญญาบัตรตามลําดับ และขอพระราชทานพระราโชวาทเพื่อเป็นสิริสวัสดิ์ พิพัฒนมงคลแก่บัณฑิตสืบไป
ด้วยเกล้า ด้วยกระหม่อม"
นายสุเทพ ชิตยวงษ์ เลขาธิการคณะกรรมการการอาชีวศึกษากราบบังคมทูลรายงาน ดังนี้
"ข้าพระพุทธเจ้า นายสุเทพ ชิตยวงษ์ เลขาธิการคณะกรรมการการอาชีวศึกษา ขอพระราชทานกราบบังคมทูลรายงานกิจการของสถาบันอาชีวศึกษา โดยสังเขป ดังนี้
สถาบันการอาชีวศึกษา เป็นสถาบันอุดมศึกษาด้านวิชาชีพและเทคโนโลยี ดําเนินการจัดการศึกษาด้านวิชาชีพ ผลิตกําลังคนระดับฝีมือ ระดับเทคนิค และระดับเทคโนโลยี ซึ่งระดับปริญญาตรีมุ่งเน้นผลิตบัณฑิตสายเทคโนโลยีหรือสายปฏิบัติการ สอดคล้องกับความต้องการกําลังคนของประเทศ ในปีการศึกษา 2560 ได้ดําเนินการตามภารกิจหลัก 4 ประการ คือ
- ภารกิจด้านการจัดการศึกษาขยายและยกระดับการจัดการศึกษาระบบทวิภาคี ส่งเสริมโครงการพัฒนาวิชาชีพและสะเต็มศึกษา ควบคู่กับการพัฒนาทักษะการเรียนรู้ในศตวรรษที่ 21 มีการพัฒนาปรับปรุงหลักสูตรเทคโนโลยีบัณฑิต ตามเกณฑ์มาตรฐานของกระทรวงศึกษาธิการ จํานวน 139 หลักสูตร และประสานความร่วมมือพัฒนาอาชีวศึกษาไทย-จีน ร่วมกับสถาบันขงจื่อเส้นทางสายไหมทางทะเล
- ภารกิจด้านการวิจัยสถาบันการอาชีวศึกษาจัดประชุมวิชาการและนวัตกรรมอาชีวศึกษาระดับชาติ เพื่อเผยแพร่งานวิจัย ผลงานทางวิชาการของคณาจารย์ และประกวดโครงการพัฒนาทักษะวิชาชีพและนวัตกรรมของนักศึกษา เป็นการเพิ่มศักยภาพบุคลากรให้สอดคล้องกับนโยบายขับเคลื่อนประเทศไทย 4.0
- ภารกิจด้านการทํานุบํารุงศาสนา ศิลปวัฒนธรรมส่งเสริมการเรียนรู้ค่านิยมยึดมั่นในสถาบันชาติ ศาสนา สถาบันพระมหากษัตริย์ ร่วมกับกองอํานวยการรักษาความมั่นคงภายในราชอาณาจักร และขยายผลการพัฒนาสถานศึกษาคุณธรรมให้ทั่วถึงทุกสถานศึกษา
- ภารกิจด้านบริการวิชาการและวิชาชีพมีการพัฒนารูปแบบและยกระดับคุณภาพศูนย์ซ่อมสร้างเพื่อชุมชน จัดตั้งศูนย์ซ่อมสร้างเพื่อชุมชนทําดีเพื่อพ่อ ศูนย์บริการตรวจซ่อมคอมพิวเตอร์และฝึกอบรมบุคลากรในโครงการเทคโนโลยีสารสนเทศตามพระราชดําริ และโครงการอาชีวะอาสา อาชีวะพัฒนา ซึ่งเป็นการสร้างจิตสํานึกรับผิดชอบต่อสังคม
สถาบันการอาชีวศึกษา ดําเนินการจัดการศึกษา วิชาชีพ ดังได้กราบบังคมทูลพระกรุณามาโดยสังเขป นับว่ามีความก้าวหน้าไปด้วยดี และในปีการศึกษา 2560 มีผู้สําเร็จการศึกษาระดับปริญญาตรี รวมทั้งสิ้น 3,229 คน
บัดนี้ได้เวลาอันเป็นมงคลยิ่งแล้ว ข้าพระพุทธเจ้าขอพระราชทานพระราชวโรกาส กราบบังคมทูลเชิญใต้ฝ่าละอองพระบาท ทรงพระกรุณาโปรดเกล้าโปรดกระหม่อม พระราชทานปริญญาบัตรแก่ผู้สําเร็จการศึกษา ตามรายงานที่คณาจารย์แต่ละสาขาวิชาจะได้กราบบังคมทูลพระกรุณาต่อไป ต่อจากนั้นข้าพระพุทธเจ้าขอรับพระราชทานพระราโชวาท เพื่อเป็นสิริสวัสดิ์ พิพัฒนมงคล แก่ผู้ได้รับพระราชทานปริญญาบัตร ผู้บริหาร คณาจารย์ บุคลากรและนักศึกษาสถาบันการอาชีวศึกษา สํานักงานคณะกรรมการการอาชีวศึกษา สืบไป
Writtenbyนวรัตน์ รามสูต
Photo Creditยุทธพงศ์ เลือกกลั่นดี
Rewriterนวรัตน์ รามสูต